Tulkojums

**II pielikums**

**Iepirkuma līgumu piešķiršanas kārtība Krievijas programmas finansējuma saņēmējiem-privātpersonām**

**A. Iepirkuma līgumu piešķiršana**

**1. Vispārējie principi**

Ja Programmas/projekta īstenošanai ir nepieciešams, lai Krievijas Federācijā reģistrētie programmas finansējuma saņēmēji - privātpersonas piešķir iepirkuma līgumu, tiek īstenoti šādi principi:

a) līgums tiek piešķirts pretendentam, kurš piedāvā vislabāko cenas un kvalitātes attiecību, vai, ja piemērojams, pretendentam, kurš piedāvā zemāko cenu, izvairoties no interešu konflikta;

b) līgumiem, kuru vērtība ir lielāka par EUR 60 000, tiek piemēroti šādi noteikumi:

i) līguma slēgšanas tiesību piešķiršanai tiek izveidota vērtēšanas komisija, lai izvērtētu pieteikumus un/vai piedāvājumus saskaņā ar izslēgšanas, atlases un piešķiršanas kritērijiem, ko iepriekš publicē finansējuma saņēmējs iepirkuma dokumentos. Komitejā jābūt nepāra locekļu skaitam ar visiem tehniskajiem un administratīvajiem resursiem, kas ir nepieciešami pamatota atzinuma sniegšanai par piedāvājumiem/pieteikumiem;

(ii) jānodrošina līguma slēgšanas tiesību piešķiršanas procedūras caurspīdīgums, taisnīga konkurence un pienācīga *ex-ante* publicitāte;

(iii) attiecībā uz līguma slēgšanas pretendentiem - vienlīdzīga attieksme, samērīgums un nediskriminācija;

(iv) iepirkuma dokumentiem ir jābūt sagatavotiem saskaņā ar labāko starptautisko praksi;

(v) pieteikumu vai piedāvājumu iesniegšanas beigu termiņiem ir jābūt pietiekami gariem, lai sniegtu ieinteresētajām pusēm pietiekami daudz laika piedāvājumu sagatavošanai;

vi) kandidāti vai pretendenti tiek izslēgti no dalības iepirkuma procedūrā, ja viņi atrodas kādā no situācijām, kas ir aprakstītas šī pielikuma 2.2.punktā. Kandidātiem vai pretendentiem ir jāapliecina, ka viņi neatrodas nevienā no šīm situācijām. Turklāt līgumus var nepiešķirt kandidātiem vai pretendentiem, kuri iepirkuma procedūras laikā atrodas kādā no situācijām, kas ir minētas šī pielikuma 2.3.punktā;

vii) tiek izpildītas iepirkuma procedūras, kas ir noteiktas 3.punktā.

**2. Atbilstība līgumu piešķiršanai**

**2.1. Noteikumi par tautību un izcelsmi**

Visos gadījumos tiek piemēroti noteikumi par tautību un izcelsmi, kas ir noteikti šīs Vienošanās I pielikumā (Vispārīgie nosacījumi) 7.pantā.

**2.2. Pamats izslēgšanai no dalības iepirkumā**

Pretendents tiek izslēgts no dalības iepirkuma procedūrās šādos gadījumos:

a) pretendents ir bankrotējis, tam tiek piemērotas maksātnespējas vai likvidācijas procedūras, kuru ietvaros viņa līdzekļus administrē likvidators vai tiesa, ja pastāv attiecīga noruna ar pretendenta kreditoriem, ja viņa uzņēmējdarbība tiek pārtraukta, vai viņš ir analoģiskā situācijā, kas izriet no līdzīgas procedūras, ko paredz Krievijas Federācijas nacionālie tiesību akti un noteikumi;

b) ar galīgo tiesas spriedumu vai galīgo administratīvo lēmumu tika konstatēts, ka pretendents ir pārkāpis tā saistības attiecībā uz nodokļu vai sociālās apdrošināšanas iemaksu maksāšanu saskaņā ar tiesību aktiem valstī, kurā viņš ir reģistrēts, kurā atrodas līgumslēdzēja iestāde, vai valstī, kurā tiek īstenots līgums;

c) ar galīgo tiesas spriedumu vai galīgo administratīvo lēmumu tika konstatēts, ka pretendents ir vainīgs nopietnā profesionālās ētikas pārkāpumā, pārkāpdams pretendenta pārstāvošās profesijas piemērojamos tiesību aktus vai noteikumus, ētikas standartus, vai rīkodamies pretlikumīgi, ietekmējot tā profesionālo uzticamību, ja šāda rīcība norāda uz pretlikumīgu nodomu vai smagu nolaidību, it īpaši, ja tiek konstatēta:

i) apzināti ļaunprātīgā nolūkā veikta informācijas sagrozīšana, kas ir nepieciešama, lai pārbaudītu izslēgšanas pamatojuma neesamību vai atbilstību atlases kritērijiem, vai līguma izpildē;

ii) vienošanās ar citiem pretendentiem, lai kropļotu konkurenci;

iii) intelektuālā īpašuma tiesību pārkāpšana;

iv) mēģinājums ietekmēt līgumslēdzējas iestādes lēmumu pieņemšanas procesu iepirkuma procedūras laikā;

v) mēģinājums iegūt konfidenciālu informāciju, kas var viņam sniegt nepamatotas priekšrocības iepirkuma procedūrā;

d) ar galīgo tiesas spriedumu tika konstatēts, ka pretendents ir vainīgs kādā no turpmāk minētajiem nodarījumiem: i) krāpniecība un korupcija, kā definēts šīs Vienošanās I pielikuma (Vispārīgie nosacījumi) 18.pantā; ii) dalība kriminālā organizācijā; iii) nelikumīgi iegūtu līdzekļu legalizācija vai terorisma finansēšana; iv) ar terorismu saistīti nodarījumi vai nodarījumi, kas ir saistīti ar teroristu darbībām; v) prettiesiska bērnu nodarbināšana vai citas cilvēku tirdzniecības formas;

e) pretendents no valsts budžeta finanšu līdzekļiem finansēta līguma izpildē ir pieļāvis būtiskas nepilnības, kā rezultātā tas ir izbeigts pirms termiņa vai ir tikusi piemērota iepriekš novērtēto zaudējumu kompensācija vai citi līgumsodi, vai ko pēc pārbaudēm, revīzijām vai izmeklēšanas atklāja Komisija, OLAF vai Revīzijas palāta;

f) ar galīgo tiesas spriedumu vai galīgo administratīvo lēmumu ir ticis konstatēts, ka pretendents ir izdarījis likumpārkāpumu.

Programmas finansējuma saņēmējs izslēdz no iepirkuma pretendentu, ja persona, kas ir pretendenta administratīvās, vadības vai uzraudzības iestādes loceklis, vai personai ir pretendenta pārstāvības tiesības, lēmumu pieņemšanas vai kontroles pilnvaras, atrodas situācijā, kas ir norādīta apakšpunktos c), d), e) vai f). Tas attiecas arī uz gadījumiem, kad fiziska vai juridiska persona, kas uzņemas neierobežotu atbildību par šā pretendenta parādiem, atrodas situācijā, kas ir norādīta apakšpunktos a) vai b).

Punkts a) neattiecas uz izejvielu un materiālu iegādes, konkrēti, izdevīgiem nosacījumiem no piegādātāja, kas izbeidz savu uzņēmējdarbību, vai no uzņēmuma likvidatoriem, vienojoties ar kreditoriem, vai veicot līdzīgu procedūru Krievijas Federācijas nacionālo tiesību aktu ietvaros.

Programmas finansējuma saņēmējs neizslēdz pretendentu, ja tas var apliecināt, ka tika veikti atbilstoši pasākumi, kas nodrošina tā uzticamību, izņemot gadījumus, kuri ir norādīti punktā d), ja tas ir nepieciešams pakalpojumu sniegšanas nepārtrauktībai uz ierobežotu laiku un līdz koriģējošu pasākumu pieņemšanai, un ja izslēgšana būtu nesamērīga.

**2.3. Izslēgšana no līgumu piešķiršanas**

Līgumu par minēto iepirkuma procedūru nepiešķir šādam pretendentam:

a) atrodas izslēgšanas situācijā, kas ir noteikta saskaņā ar 2.2.punktu;

b) ir sagrozījis informāciju, kas ir nepieciešama kā nosacījums, lai piedalītos procedūrā, vai nav sniedzis šādu informāciju;

c) iepriekš iesaistījās iepirkuma dokumentu sagatavošanā, kas ietver konkurences traucējuma radīšanu, ko nevar novērst.

**3. Iepirkuma procedūras**

**3.1. Pakalpojumu līgumu iepirkuma procedūras**

Pakalpojuma līgumi ar EUR 300 000 vērtību vai vairāk tiek piešķirti, veicot starptautisku ierobežoto iepirkuma procedūru, publicējot informāciju par iepirkumu visos piemērotos plašsaziņas līdzekļos ārpus programmas teritorijas, norādot kandidātu skaitu, kas tiks aicināti iesniegt piedāvājumus (no četriem līdz astoņiem kandidātiem), un nodrošinot reālu konkurenci.

Pakalpojumu līgumi ar vērtību vairāk nekā EUR 60 000, bet mazāk kā EUR 300 000 tiek piešķirti, veicot konkursa sarunu procedūru bez publikācijas. Programmas finansējuma saņēmējs konsultējas ar vismaz trijiem pakalpojumu sniedzējiem pēc savas izvēles un apspriež līguma nosacījumus ar vienu vai vairākiem no tiem.

**3.2. Piegādes līgumu iepirkuma procedūras**

Piegādes līgumi ar EUR 300 000 vērtību vai vairāk tiek piešķirti, veicot starptautisko atklāto iepirkuma procedūru, publicējot informāciju par iepirkumu visos piemērotos plašsaziņas līdzekļos ārpus programmas teritorijas.

Piegādes līgumi ar vērtību EUR 100 000 vai vairāk, bet mazāk par EUR 300 000, tiek piešķirti, veicot atklāta konkursa procedūru, publicējot informāciju par iepirkumu programmas teritorijā. Jebkuram atbilstošam pretendentam tiek piešķirtas tādas pašas iespējas, kā vietējiem uzņēmumiem.

Piegādes līgumi ar vērtību vairāk nekā EUR 60 000, bet mazāk kā EUR 100 000, tiek piešķirti, veicot konkursa sarunu procedūru bez publikācijas. Programmas finansējuma saņēmējs konsultējas ar vismaz trijiem piegādātājiem pēc savas izvēles un apspriež līguma nosacījumus ar vienu vai vairākiem no tiem.

**3.3. Līgumu par darbu izpildi iepirkuma procedūras**

Līgumi par darbu izpildi ar EUR 5 000 000 vērtību vai vairāk tiek piešķirti, veicot starptautisko atklāto iepirkuma procedūru vai ņemot vērā konkrētu darbu specifiku, veicot slēgta iepirkuma procedūru pēc paziņojuma par iepirkumu publikācijas, kas tiek publicēts visos piemērotos plašsaziņas līdzekļos ārpus programmas teritorijas.

Līgumi par darbu izpildi ar vērtību EUR 300 000 vai vairāk, bet mazāk par EUR 5 000 000, tiek piešķirti, veicot atklāta konkursa procedūru, publicējot informāciju programmas teritorijā. Jebkuram tiesīgam pretendentam tiek piešķirtas tādas pašas iespējas, kā vietējiem uzņēmumiem.

Līgumi par darbu izpildi ar vērtību vairāk nekā EUR 60 000, bet mazāk kā EUR 300 000, tiek piešķirti, veicot konkursa sarunu procedūru bez publikācijas. Programmas finansējuma saņēmējs konsultējas ar vismaz trijiem pretendentiem pēc savas izvēles un apspriež līguma nosacījumus ar vienu vai vairākiem no tiem.

**3.4. Mazas vērtības līgumi**

Mazas vērtības līgums, kura vērtība nav lielāka par EUR 60 000, var tikt piešķirts saskaņā ar Krievijas Federācijas nacionālajiem tiesību aktiem, kas ir piemērojami programmas finansējuma saņēmējam, atbilstoši noteikumiem par tautību un izcelsmi, kas ir noteikti šī pielikuma 2.1.punktā. Ja šādu Krievijas Federācijas nacionālo tiesību aktu nav, var tikt izmantota sarunu procedūra.

**3.5. Sarunu procedūras izmantošana**

Neatkarīgi no līguma vērtības programmas finansējuma saņēmējs var nolemt izmantot sarunu procedūru attiecībā uz vienu no piedāvājumiem sekojošos gadījumos:

a) pakalpojumu līgumu noslēgšanas gadījumā:

i) iepriekš neparedzētas steidzamības dēļ, ko ir radījuši notikumi, ko programmas finansējuma saņēmējs nevarēja paredzēt un kuri nav ar to saistīti, padarot neiespējamu veikt procedūru šajā pielikumā noteiktajos termiņos;

ii) ja pakalpojumu sniegšana tiek uzticēta valsts sektora struktūrām vai bezpeļņas iestādēm, vai biedrībām un attiecas uz institucionāla rakstura pasākumiem (tas ir, pakalpojumiem, kurus minētie pretendenti sniedz saskaņā ar normatīvajos aktos vai statūtos noteikto), vai pakalpojumu mērķis ir nodrošināt palīdzību cilvēkiem sociālajā sfērā;

iii) esošā līguma termiņa pagarināšanai, veicot līdzīgu pakalpojumu iepirkšanu, kas tika uzticēti sākotnējam pretendentam, ar nosacījumu, ka sākotnējais līgums tika piešķirts pēc līguma paziņojuma publicēšanas, un tas atsaucās uz iespēju izmantot sarunu procedūru par jauniem pakalpojumiem projekta vajadzībām, kā arī attiecīgās paredzamās izmaksas;

iv) ja konkursa procedūra ir bijusi neveiksmīga, tas ir, netika saņemts neviens kvalitatīvs un/vai finansiāli izdevīgs piedāvājums, tad šādā gadījumā pēc konkursa procedūras atcelšanas programmas finansējuma saņēmējs var apspriesties ar vienu vai vairākiem pretendentiem pēc viņa izvēles, kas piedalījās aicinājumā piedalīties konkursa procedūrā, ja tie atbilst atlases kritērijiem, ar nosacījumu, ka oriģinālie iepirkuma dokumenti nav būtiski pārveidoti un ir ievērots taisnīgas konkurences princips;

v) ja līgums ietver projekta vai dizaina izveidi, ko izvēlas žūrijas komisija, un atbilstoši piemērojamajiem noteikumiem tas ir jāpiešķir uzvarētājam vai vienam no uzvarētājiem. Šādā gadījumā visi atlasītie kandidāti tiek ielūgti piedalīties sarunās;

vi) ja tehnisku vai māksliniecisku iemeslu, vai iemeslu, kas ir saistīti ar ekskluzīvo tiesību aizsardzību, dēļ līgumu var piešķirt tikai konkrētiem pakalpojumu sniedzējiem un nav atbilstošu alternatīvu vai aizvietotāju, un konkurences neesamības iemesls nav Līguma izpildes pretendentu loka mākslīga ierobežošana, nosakot līguma priekšmeta prasības iepirkuma dokumentos.

vii) līgumiem, kas ir pasludināti par slepeniem, vai līgumiem, kurus jāīsteno, veicot īpašus drošības pasākumus, vai ja to pieprasa Eiropas Savienības vai Krievijas Federācijas būtisko interešu aizsardzība, ar nosacījumu, ka attiecīgās būtiskās intereses nevar nodrošināt, veicot citus pasākumus (piemēram, prasības aizsargāt iepirkuma procedūras konfidenciālo informāciju);

viii) ja ir jānoslēdz jauns līgums pēc esošā līguma pirmstermiņa izbeigšanas;

ix) juridiskajiem pakalpojumiem tādiem kā: pārstāvniecība un konsultācijas saistībā ar arbitrāžu, samierināšanu vai tiesas procedūrām; arbitrāžas un samierināšanas pakalpojumi; dokumentu apliecināšanas un autentifikācijas pakalpojumi, kuri jāsniedz notāriem;

x) finanšu pakalpojumiem un aizdevumiem;

xi) elektronisko komunikācijas pakalpojumu iegādei;

xii) ja pakalpojumu līgumu īsteno starptautiska organizācija, kas nevar piedalīties konkursa procedūrās saskaņā ar tās nolikumu vai dibināšanas dokumentu.

b) Piegādes līgumu noslēgšanas gadījumā:

i) ja īpaši nepieciešams iepriekš neparedzētas steidzamības dēļ, ko radījuši notikumi, ko programmas finansējuma saņēmējs nevarēja paredzēt un kuri nav ar to saistīti, padarot neiespējamu veikt procedūru parastos termiņus;

ii) ja izejvielas un materiālus var nodrošināt tikai viens piegādātājs, jo: i) iepirkuma mērķis ir unikāla mākslas darba izveide vai māksliniecisks izpildījums ; ii) konkurences nav tehnisku iemeslu dēļ; iii) jānodrošina ekskluzīvo tiesību aizsardzība, tai skaitā intelektuālā īpašuma tiesību (piemēram, ja līguma izpilde ir iespējama vienīgi patentu vai patentu izmantošanas licenču turētājiem). Izņēmuma gadījumi punktos ii) un iii) tiek piemēroti tikai tad, kad nav nevienas pieņemamas alternatīvas vai aizvietotāja un konkurences neesamības iemesls nav parametru mākslīga samazināšana, nosakot iepirkumu;

iii) papildus piegādēm, ko veic sākotnējais piegādātājs ar mērķi daļēji aizvietot izejvielas un materiālus vai iekārtas, vai palielināt esošo izejvielu, materiālu apjomu vai iekārtu daudzumu, ja piegādātāja nomaiņa uzliktu programmas finansējuma saņēmējam par pienākumu iegādāties izejvielas un materiālus ar citām tehniskajām īpašībām, kuras radītu nesavienojamas vai nesamērīgas tehniskās grūtības ekspluatācijā un apkopē;

iv) ja konkursa procedūra ir neveiksmīga, tas ir, netika saņemts neviens kvalitatīvs un/vai finansiāli izdevīgs piedāvājums. Šādos gadījumos pēc konkursa procedūras atcelšanas programmas finansējuma saņēmējs var apspriesties ar vienu vai vairākiem pretendentiem pēc viņa izvēles, kas piedalījās konkursa procedūrā, ja tie atbilst atlases kritērijiem, ar nosacījumu, ka oriģinālie iepirkuma dokumenti nav būtiski pārveidoti un vienlīdzīgas attieksmes princips ir ievērots;

v) Līgumiem, kas ir pasludināti par slepeniem, vai līgumiem, kurus jāīsteno, veicot īpašus drošības pasākumus saskaņā ar spēkā esošajiem administratīvajiem noteikumiem vai ja to pieprasa Eiropas Savienības vai Krievijas Federācijas būtisko interešu aizsardzība, ar nosacījumu, ka attiecīgās būtiskās intereses nevar nodrošināt, veicot citus pasākumus (piemēram, konfidenciāla rakstura informācijas, ko programmas finansējuma saņēmējs padara par pieejamu iepirkuma procedūrā, aizsardzības prasības);

vi) līgumiem attiecībā uz izejvielām un materiāliem, kas kotējās un tika iegādāti izejvielu tirgū;

vii) līgumiem attiecībā uz izejvielu un materiālu iegādi ar konkrēti izdevīgiem nosacījumiem no piegādātāja, kas galīgi likvidē savu uzņēmējdarbību, vai likvidatoriem maksātnespējas procedūrā, vienojoties ar kreditoriem vai veicot līdzīgu procedūru nacionālo tiesību aktu ietvaros;

viii) ja ir jānoslēdz jauns līgums pēc esošā līguma pirmstermiņa izbeigšanas;

ix) ja produkti tiek ražoti vienīgi pētniecības, eksperimentu, izpētes vai izstrādāšanas nolūkos; taču šādi līgumi nedrīkst atbalstīt sērijveida ražošanu komerciālai dzīvotspējai vai segt pētniecības un attīstības izmaksas.

x) publisko komunikāciju tīklu iegādei.

c) Līgumu par darbu izpildi noslēgšanas gadījumā:

i) ja īpaši nepieciešams iepriekš neparedzētas steidzamības dēļ, ko radīja notikumi, ko programmas finansējuma saņēmējs nevarēja paredzēt un kuri nav ar to saistīti, padarot neiespējamu veikt procedūru parastos termiņus;

ii) jauniem darbiem, kas sastāv no līdzīgu darbu atkārtošanas, kas tika uzticēti sākotnējam pretendentam, ar nosacījumu, ka sākotnējais līgums tika piešķirts pēc līguma paziņojuma publicēšanas, un tas atsaucās iespēju izmantot sarunu procedūru jaunajiem darbiem, to apmēru, nosacījumiem, saskaņā ar kuriem tie tiktu piešķirti, kā arī to paredzamās izmaksas;

iii) ja konkursa procedūra ir neveiksmīga, tas ir, netika saņemts neviens kvalitatīvs un/vai finansiāli izdevīgs piedāvājums. Šādos gadījumos pēc konkursa procedūras atcelšanas programmas finansējuma saņēmējs var apspriesties ar vienu vai vairākiem pretendentiem pēc viņa izvēles, kas piedalījās aicinājumā piedalīties konkursa procedūrā, ja tie atbilst atlases kritērijiem, ar nosacījumu, ka oriģinālie iepirkuma dokumenti nav būtiski pārveidoti un vienlīdzīgas attieksmes princips ir ievērots;

iv) līgumiem, kas ir pasludināti par slepeniem, vai līgumiem, kurus jāīsteno, veicot īpašus drošības pasākumus vai ja to pieprasa Eiropas Savienības vai Krievijas Federācijas būtisko interešu aizsardzība, ar nosacījumu, ka attiecīgās būtiskās intereses nevar nodrošināt, veicot citus pasākumus (piemēram, konfidenciāla rakstura informācijas, ko līgumslēdzēja iestāde padara par pieejamu iepirkuma procedūrā, aizsardzības prasības);

v) publisko komunikāciju tīklu iegādei;

vi) jau uzbūvētu ēku nomai pēc vietējā tirgus izpētīšanas;

vii) ja ir jānoslēdz jauns līgums pēc esošā līguma pirmstermiņa izbeigšanas;

viii) ja darbu izpildi var nodrošināt viens pretendents jebkura iemesla dēļ, kas ir minēts turpmāk: iepirkuma mērķis ir unikāla mākslas darba izveide vai māksliniecisks izpildījums vai iegūšana; ii) konkurences nav tehnisku iemeslu dēļ; jānodrošina ekskluzīvo tiesību aizsardzība, tai skaitā intelektuālā īpašuma tiesību (piemēram, ja līguma izpilde ir iespējama vienīgi patentu vai patentu izmantošanas licenču turētājiem). Izņēmuma gadījumi otrajā un trešajā punktā tiek piemēroti tikai tad, kad nav nevienas pieņemamas alternatīvas vai aizvietotāja, un konkurences neesamības iemesls nav parametru mākslīga samazināšana, nosakot iepirkumu.

Par visam procedūrām ir jāsagatavo sarunu ziņojums, skaidrojot, kā sarunās tika atlasīts(-i) dalībnieks(-i), kā tika noteikta cena un lēmuma par piešķiršanu iemesli.

Atbilstības noteikumi, kas ir minēti 2. punktā, tiek pienācīgi ievēroti.

N.Kulakova

67026481, [natalija.kulakova@varam.gov.lv](mailto:natalija.kulakova@varam.gov.lv)